CELEX: 52012PC0729
Language: lv
Date: 2012-12-05
Title: Priekšlikums PADOMES IETEIKUMS par Jaunatnes garantijas izveidošanu

|
			
		
		
		52012PC0729
		
			Priekšlikums PADOMES IETEIKUMS par Jaunatnes garantijas izveidošanu /* COM/2012/0729 final - 2012/0351 (NLE) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Augsts un pastāvīgi pieaugošs
jauniešu bezdarba līmenis nopietni ietekmē mūsu
tautsaimniecību, sabiedrību un pašus jauniešus.
Jauniešu bezdarbs ES ir
sasniedzis augsto 22,7 % līmeni (2012. gada trešā ceturkšņa
dati), kas ir divreiz augstāks par pieaugušo bezdarba līmeni[1], un prognozes neliecina, ka
šī tendence samazināsies. Aptuveni 5,5 miljoni jauniešu ir
bezdarbnieki, un vairāk nekā 7,5 miljoni jauniešu vecumā līdz
25 gadiem pašlaik nav nodarbināti, neizglītojas un nav
iesaistīti apmācībā (tā sauktie NEET).
Tomēr, pat neņemot
vērā krīzes tiešās sekas, jauniešu bezdarbs un neaktivitāte
arī zemākā līmenī izmaksā dārgi un
kaitē sabiedrībai. Pašlaik jauniešu bezdarba un neaktivitātes radītās
izmaksas ir saistītas ar izsniegtajiem pabalstiem un neiegūtajiem
ienākumiem un nodokļiem, taču arī turpmāk šīm
parādībām būs finansiālās sekas, jo tām ir
paliekoša kaitīga iedarbība, kas ilgstoši negatīvi ietekmē nākotnes
ienākumu līmeni, nākotnes bezdarba risku, veselības stāvokli,
labklājību un pensijas uzkrājumus. Eiropa nevaram atļauties
izšķiest savus talantus un nākotni.
Jau pirms krīzes tika
konstatēta vajadzība rīkoties un atbalstīt jauniešus
pārejā no skolas uz darba dzīvi. Padome 2005. gadā
saistībā ar Nodarbinātības politikas
pamatnostādnēm (2005.–2008. gadam) vienojās, ka politikai
būtu jārūpējas par to, ka “katram bezdarbniekam tiek
piedāvāta jauna iespēja, jauniešiem bezdarbniekiem 6 mēnešu
laikā”. Padome 2008. gadā samazināja šo laika posmu līdz
“ne vēlāk kā (..) četriem mēnešiem”
attiecībā uz jauniešiem, kuri beiguši skolu.
Tā kā līdz 2010. gadam
šāds pasākums ES vēl nebija īstenots, gan Eiropas
Parlaments (EP), gan Eiropas Jaunatnes forums stingri aizstāvēja
ideju, ka ES līmenī jāizveido Jaunatnes garantija. 
Komisija saistībā ar
stratēģiju “Eiropa 2020” un tās pamatiniciatīvu
“Jaunatne kustībā” aicināja īpaši dalībvalstis
gādāt par to, lai četru mēnešu laikā pēc skolas beigšanas
visi jaunieši būtu nodarbināti vai iesaistīti
tālākizglītības vai aktivizācijas pasākumos, un nodrošināt
to kā “Jaunatnes garantiju”.
Šādus aicinājumus
atkārtoja 2011. un 2012. gadā, it īpaši Eiropadome,
Eiropas Parlaments un Eiropas Jaunatnes forums, taču bez īpašiem
panākumiem.
Nodarbinātības tiesību
aktu kopumā Komisija 2012. gada aprīlī paziņoja, ka
tā līdz gada beigām sniegs priekšlikumu Padomes ieteikumam par Jaunatnes
garantiju.
Eiropadome 2012. gada 29. jūnijā
mudināja dalībvalstis pastiprināt centienus palielināt
jauniešu nodarbinātību, “lai dažos mēnešos pēc skolas
beigšanas jaunieši saņemtu kvalitatīvu piedāvājumu
saistībā ar nodarbinātību, izglītības
turpināšanu, mācekļa praksi vai stažēšanos.” Turklāt
tā secināja, ka šādus pasākumus var atbalstīt Eiropas
Sociālais fonds (ESF) un ka dalībvalstīm būtu
jāizmanto iespējas no šā fonda finansēt ierobežota laika
nodarbinātības subsīdijas.
Komisija Gada izaugsmes
pētījumā 2013. gadam[2]
uzsvēra, ka dalībvalstīm būtu jānodrošina jauniešiem
pāreja no skolas uz darba dzīvi, kā arī
jāizstrādā un jāīsteno Jaunatnes garantijas
shēmas, kuru ietvaros katrs jaunietis vecumā līdz 25 gadiem
saņemtu darba, tālākizglītības, mācekļa prakses
vai stažēšanās piedāvājumu četru mēnešu
laikā no brīža, kad beidz formālo izglītību vai
kļūst par bezdarbnieku. Šādas shēmas var
līdzfinansēt no Eiropas Sociālā fonda.
Komisija sniedz priekšlikumu
Padomes ieteikumam, lai nodrošinātu, ka jaunieši četru mēnešu
laikā no brīža, kad kļūst par bezdarbniekiem vai beidz
formālo izglītību, saņem kvalitatīvu darba,
tālākizglītības vai apmācības
piedāvājumu. Šajā priekšlikumā ir arī
izklāstīts tas, kā būtu jāveido Jaunatnes garantijas
shēma. Priekšlikumā ir iekļautas pamatnostādnes, kuru
pamatā ir sešas prioritātes — spēcīgu partnerību izveidošana
ar visām ieinteresētajām personām, agrīnas iejaukšanās
un aktivizācijas pasākumu nodrošināšana, lai nepieļautu, ka
jaunieši kļūst par tādiem, kas nav nodarbināti,
neizglītojas un nav iesaistīti apmācībā (NEET),
atbalsta pasākumu veikšana ar mērķi veicināt integrāciju
darba tirgū, pilnīga ES finansējuma izmantošana, Jaunatnes
garantijas shēmu novērtēšana un pastāvīga uzlabošana,
kā arī shēmu ātra īstenošana. Priekšlikumā
arī izklāstīts, kā Komisija atbalstīs dalībvalstu
pasākumus, izmantojot ES finansējumu, nodrošinot labas prakses
apmaiņu starp dalībvalstīm, uzraugot dalībvalstu
pasākumus saistībā ar Eiropas pusgadu un atbalstot izpratnes
veicināšanas pasākumus.
Priekšlikumam ir pievienots
dienestu darba dokuments (DDD), kurā sīkāk izklāstīts,
kas veido Jaunatnes garantiju, aplūkoti šādu shēmu izmaksas un
ieguvumi un atsevišķi aprakstīti komponenti, kuri vajadzīgi, lai
Jaunatnes garantija būtu veiksmīga. Turklāt DDD pielikumā
aprakstīta jaunatnes nodarbinātības atbalsta politika, kas jau
darbojas 27 dalībvalstīs un Horvātijā, atspoguļojot
šo valstu dažādās sākotnējās situācijas virzībā
uz visaptverošām Jaunatnes garantijas shēmām.
2.           APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMU
REZULTĀTI 
Dānijas prezidentūra
saistībā ar nodarbinātības un sociālo lietu ministru
neoficiālo sanāksmi, kas notika 2012. gada 24. un 25. aprīlī
Horsenā, rīkoja semināru par to, kā īstenot Jaunatnes
garantiju. Šajā sanāksmē tika uzsvērts, ka
izglītības un apmācības politikai jāapvienojas ar
nodarbinātības politiku, ka ir jāpievēršas
problēmgrupām, konkrēti, tiem, kam nav kvalifikācijas vai
pabeigtas izglītības, un ka pieeja jāveido atbilstoši valsts
apstākļiem un konkrētiem individuāliem apsvērumiem.
Visbeidzot tika uzsvērts, ka valsts iestādēm jāatbalsta
jaunieši, jo īpaši visneaizsargātākie, tomēr arī
jauniešiem pašiem jāiesaistās šajā procesā un
jāuzņemas pienākumi un atbildība. Kā iespējamais
finansējuma avots tika minēts Eiropas Sociālais fonds, jo
īpaši ņemot vērā vajadzību īstenot taupības
un fiskālās konsolidācijas pasākumus.
Katru gadu Valstu
nodarbinātības dienestu (VND) tīklam tiek nosūtīta
aptauja par spēju pielāgoties krīzei, un 2012. gada izdevumā,
ko izsūtīja janvārī, tika iekļauts modulis par pasākumiem,
kas tiek veikti, lai risinātu jauniešu bezdarba problēmu. Atbildes
tika ņemtas vērā, izstrādājot šim priekšlikumam
pievienoto DDD. 
VND vadītāju
sanāksmē, kas 2012. gada jūnijā norisinājās
Dānijas prezidentūras vadībā, šā tīkla
dalībniekiem lūdza ziņot par notikumu attīstību kopš 2012. gada
janvāra, īpaši pievēršoties jauniešiem.
Turpinot darbu pēc nodarbinātības
tiesību aktu kopuma pieņemšanas, 2012. gada 19. un 20. jūnijā
ar sociālajiem partneriem tika apspriestas Jaunatnes garantijas
iniciatīvas perspektīvas.
Konferencē “Darbvietas
Eiropai”[3],
kas notika 2012. gada 6. un 7. septembrī Briselē un
kurā piedalījās visas attiecīgās ieinteresētās
personas, tostarp sociālie partneri un jaunatnes organizācijas,
pārliecinošs runātāju vairākums izteica atbalstu Jaunatnes
garantijas izveidei visā ES, atzīstot, ka jauniešiem jānodrošina
pareizs dzīves iesākums, jo īpaši tādos grūtos laikos
kā pašlaik.
Apspriedes ar Eiropas Jaunatnes
foruma un starpnozaru sociālo partneru organizāciju
pārstāvjiem notika 2012. gada septembrī. 
Jaunatnes garantijas
iniciatīva tika vēlreiz apspriesta ar sociālajiem partneriem
Sociālā dialoga komitejā 2012. gada 23. oktobrī.
3.           PRIEKŠLIKUMA JURIDISKIE ASPEKTI
Juridiskais pamats. Tādam priekšlikumam par Jaunatnes garantiju, kura uzmanības
centrā ir nodarbinātības politika (LESD IX sadaļa),
ieteikuma pieņemšanai piemērotu juridisko pamatu veido LESD 292. pants.
Savienības kompetence saistībā ar nodarbinātības
politiku ir noteikta LESD IX sadaļā, kas neparedz konkrētu
juridisko pamatu ieteikuma pieņemšanai. Turklāt LESD 149. pants
paredz vienīgi “veicināšanas pasākumus, lai rosinātu
dalībvalstu sadarbību un atbalstītu to rīcību
nodarbinātības jomā, uzņemoties iniciatīvas, kas
vērstas uz informācijas apmaiņas un labākas prakses
attīstīšanu,” kas nav attiecīgā ieteikuma priekšmets.
Subsidiaritāte un
proporcionalitāte. Komisija un visas
dalībvalstis ir ļoti nobažījušās par pašreizējo
jauniešu situāciju darba tirgū un tās nemitīgo
pasliktināšanos. Dramatiskais jauniešu bezdarba līmenis ietekmē
visu Eiropu — tā izmaksas ir augstas pašlaik un būs tādas
arī turpmāk. Ar Jaunatnes garantiju panākamais ietaupījums
nenozīmē tikai sociālās aizsardzības izdevumu
ietaupījumu. Bezdarba un prasmju pasliktināšanās novēršana radīs
ilglaicīgākus ieguvumus jauniešiem un tautsaimniecībai, samazinot
bezdarbu visā dzīves ciklā, radot lielākus ienākumus
(un līdz ar to arī lielākus nodokļu ieņēmumus un
sociālā nodrošinājuma iemaksas) un samazinot sociālās
un veselības problēmas[4].
Tā kā vairāki Padomes
un Eiropas Parlamenta politiskie aicinājumi izveidot Jaunatnes garantijas
shēmas nav īstenoti, šobrīd šo ieteikumu ir jāadresē
dalībvalstīm. Patiesi, līdz šim tikai dažas dalībvalstis ir
veikušas nepieciešamos pasākumus, lai īstenotu vispusīgu
Jaunatnes garantijas shēmu.
ES līmenī
piedāvātās pamatnostādnes par rīkiem, kas veicina
efektīvas Jaunatnes garantijas shēmu, ļaus
dalībvalstīm vislabāk izmantot Kohēzijas fondus un jo
īpaši Eiropas Sociālā fonda līdzekļus, lai
risinātu jaunatnes bezdarba un neaktivitātes problēmas.
Priekšlikumā atzīts,
ka situācijas atšķirības atsevišķās
dalībvalstīs (vai reģionos, vai vietējā
līmenī) var radīt atšķirības tajā, kā
šī shēma tiks izveidota un turpmāk īstenota. 
4.           IETEKME UZ BUDŽETU 
Neattiecas.
5.           IZVĒLES ELEMENTI 
Neattiecas.
2012/0351 (NLE)
Priekšlikums
PADOMES IETEIKUMS
par Jaunatnes garantijas izveidošanu
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 292. pantu,
ņemot vērā Eiropas Komisijas
priekšlikumu,
tā kā:
(1)       Tagad veikti ieguldījumi
Eiropas jauniešu cilvēkkapitālā sniegs ilgtermiņa ieguvumus
un veicinās noturīgu un iekļaujošu ekonomisko izaugsmi. Eiropa varēs
pilnībā izmantot priekšrocības, ko sniedz aktīvs,
novatorisks un prasmīgs darbaspēks, vienlaikus izvairoties no
augstajām izmaksām, kuras rada jaunieši, kas nav nodarbināti,
neizglītojas un nav iesaistīti apmācībā (NEET),
un kuras pašlaik tiek lēstas 1,2 % apmērā no IKP[5].
(2)       Krīzes laikā
jaunieši cieta īpaši smagi. Jaunieši ir neaizsargāti, jo viņi atrodas
pārejas periodā dzīvē, viņiem trūkst
profesionālās pieredzes, dažkārt viņiem ir nepietiekama
izglītība vai apmācība, bieži vien viņiem ir
ierobežots sociālās aizsardzības segums, viņiem ir
ierobežota piekļuve finanšu resursiem un viņi ir pakļauti
nedrošiem darba apstākļiem. Maza darba samaksa un nedrošs darbs
vairāk var skart jaunas sievietes, savukārt jauniem vecākiem,
galvenokārt jaunām māmiņām, netiek nodrošināti
piemēroti privātās un profesionālās dzīves līdzsvarošanas
pasākumi. Turklāt daži jaunieši ir īpaši neizdevīgā
stāvoklī vai pakļauti diskriminācijas riskam.
Tāpēc ir vajadzīgi piemēroti atbalsta pasākumi.
(3)       Eiropā ir 7,5 miljoni
jauniešu, kas nav nodarbināti, neizglītojas un nav iesaistīti
apmācībā (NEET); tas atbilst 12,9 % Eiropas jauniešu
(vecumā no 15–24 gadiem). Daudziem ir tikai pamatskolas izglītība,
viņi ir priekšlaicīgi pārtraukuši mācības un
apmācību, un bieži viņi ir migranti vai nāk no nelabvēlīgas
sociālās vides. Jēdziens “NEET” aptver dažādas
jauniešu apakšgrupas ar atšķirīgām vajadzībām.
(4)       No bezdarbniekiem, kas ir
vecumā līdz 25 gadiem, 30,1 % ir bijuši bez darba ilgāk
nekā divpadsmit mēnešus. Turklāt arvien vairāk jauniešu darbu
nemeklē aktīvi, un tas var viņus atstāt bez
strukturāla atbalsta saistībā ar atgriešanos darba tirgū.
Pētījumi liecina, ka jaunatnes bezdarbam var būt paliekoša kaitīga
iedarbība, piemēram, lielāks bezdarba risku nākotnē,
mazāks nākotnes ienākumu līmenis, cilvēkkapitāla
zudums, pārmantota nabadzība vai mazāka motivācija veidot
ģimeni, kas veicina nelabvēlīgas demogrāfiskās
tendences.
(5)       Jēdziens “Jaunatnes
garantija” šajā kontekstā attiecas uz jauniešu iespēju četru
mēnešu laikā pēc kļūšanas par bezdarbnieku vai
formālās izglītības beigšanas saņemt kvalitatīvu
darba, tālākizglītības, mācekļa prakses vai stažēšanās
piedāvājumu.
(6)       Jaunatnes garantija veicina
triju stratēģijas „Eiropa 2020” mērķu sasniegšanu,
proti, ka 75 % iedzīvotāju vecumā no 20 līdz 64 gadiem
jābūt nodarbinātiem, ka izglītības priekšlaicīgas
pārtraukšanas rādītājam jābūt zemākam par 10 %
un ka no nabadzības un sociālās atstumtības jāatbrīvo
vismaz 20 miljoni cilvēku.
(7)       Dalībvalstu
nodarbinātības politikas pamatnostādnes[6], jo īpaši 7. un 8. pamatnostādne,
aicina dalībvalstis veicināt jauniešu integrāciju darba
tirgū un sadarbībā ar sociālajiem partneriem
palīdzēt jauniešiem, jo īpaši tādiem, kas nav
nodarbināti, neizglītojas un nav iesaistīti
apmācībā, rast pirmās darba vietas, gūt darba pieredzi
vai tālākizglītības un mācību iespējas, arī
izmantojot darba praksi, un ātri reaģēt, ja jaunieši zaudētu
darbu.
(8)       Jau 2005. gadā Padome
saistībā ar Nodarbinātības politikas
pamatnostādnēm[7]
(2005.–2008. gadam) vienojās, ka “katram bezdarbniekam tiek
piedāvāta jauna iespēja, jauniešiem bezdarbniekiem 6
mēnešu laikā”. Padome 2008. gadā[8] samazināja šo laika posmu līdz
“ne vairāk kā (..) četriem mēnešiem”
attiecībā uz jauniešiem, kuri beiguši skolu.
(9)       Eiropas Parlaments 2010. gada
rezolūcijā “Jauniešu piekļuves darba tirgum veicināšana un
praktikanta, stažiera un mācekļa statusa nostiprināšana”[9] aicināja Eiropas Komisiju,
dalībvalstis, sociālos partnerus un citas ieinteresētās
personas atbalstīt valstu darba tirgu, izglītības un
apmācības politiku ar Jaunatnes garantiju. Tas ES katram jaunietim ne
vēlāk kā četrus mēnešus pēc darba zaudēšanas
nodrošinātu tiesības saņemt darba, prakses, papildu
apmācību vai daļlaika darba un apmācību
piedāvājumu.
(10)     Komisija 2010. gada
paziņojumā “Jaunatne kustībā” mudināja
dalībvalstis ieviest Jaunatnes garantijas, kuru īstenošana līdz
šim bijusi ļoti ierobežota. Šis ieteikums pastiprina un uzsver nepieciešamību
dalībvalstīm īstenot šo mērķi, vienlaikus arī
palīdzot veidot, ieviest un novērtēt šīs shēmas.
(11)     Padome 2011. gada
jūnija secinājumos “Jaunatnes nodarbinātības
veicināšana, lai sasniegtu stratēģijas “Eiropa 2020” mērķus”
aicināja dalībvalstis rīkoties ātri, piedāvājot
tālākizglītības, apmācības un
pārkvalificēšanās vai aktivizācijas pasākumus
jauniešiem, kas nav nodarbināti, neizglītojas un nav iesaistīti
apmācībā, tostarp tiem, kas priekšlaicīgi pārtraukuši
mācības. Tas ļautu šos cilvēkus atkārtoti
iesaistīt izglītībā, apmācībā vai darba
tirgū iespējami īsākajā laikā un samazināt
nabadzības, diskriminācijas un sociālās atstumtības
risku.
(12)     Padomes 2011. gada
jūnija ieteikums[10]
“Par politiku, lai samazinātu mācību priekšlaicīgu
pārtraukšanu” pievēršas tādas uz faktiem balstītas, visaptverošas
un starpnozaru politikas izveidei, kas ietvertu pasākumus, kuru mērķis
būtu izglītības procesā atkārtoti iesaistīt
personas, kas ir pārtraukušas izglītību, un nostiprināt saikni
starp izglītības un apmācības sistēmām un nodarbinātības
jomu.
(13)     Gatavojot 2012. gada
budžetu, Eiropas Parlaments atbalstīja šo pieeju un lūdza Komisiju
īstenot sagatavošanas pasākumus, lai atbalstītu Jaunatnes
garantiju izveidi dalībvalstīs.
(14)     Komisija
nodarbinātības tiesību aktu kopumā “Virzoties uz ekonomikas
atlabšanu ar daudzām jaunām darba vietām”[11] aicināja aktīvi
mobilizēt dalībvalstis, sociālos partnerus un citas
ieinteresētās personas, lai reaģētu uz
pašreizējām problēmām ES nodarbinātības jomā
un jo īpaši uz jauniešu bezdarbu. Komisija uzsvēra lielo darbvietu
radīšanas potenciālu, kāds ir zaļajai ekonomikai,
veselības un sociālās aprūpes un IKT nozarei, un šajā
sakarā pieņēma trīs papildinošus rīcības
plānus turpmākajiem pasākumiem. Pēc tam Komisija arī norādīja
uz sešām daudzsološām prioritārām jomām rūpniecības
inovācijām, kuras veicina pāreju uz ekonomiku ar zemu
oglekļa emisiju līmeni un efektīvu resursu izmantojumu[12].
Turklāt nodarbinātības tiesību aktu kopumā Komisija
uzsvēra to, ka liela nozīme, arī jauniešiem, būtu uz uzņēmējdarbību
vērsta domāšanas veida sekmēšanai,
uzņēmējdarbības uzsākšanas atbalsta dienestu un
mikrofinansēšanas pieejamības uzlabošanai, kā arī sistēmu
izveidei bezdarbnieka pabalstu pārveidošanai par uzņēmējdarbības
uzsākšanas subsīdijām. Tiesību aktu kopumā arī ierosināts
izmantot algu subsīdijas, lai veicinātu jaunu darbinieku
pieņemšanu darbā, un mērķtiecīgi samazināt
nodokļu slogu (galvenokārt darba devēja iemaksas par sociālo
nodrošinājumu), lai veicinātu nodarbinātības
palielināšanu, kā arī ieviest līdzsvarotas reformas
nodarbinātības aizsardzības tiesību aktos, lai ļautu
jauniešiem piekļūt kvalitatīvam darbam.
(15)     Eiropas Parlaments 2012. gada
maijā[13]
mudināja dalībvalstis veikt tūlītējus un
konkrētus pasākumus valsts līmenī, lai nodrošinātu, ka
jaunieši četru mēnešu laikā pēc skolas beigšanas vai nu
iegūst pienācīgu darbu, vai arī turpina izglītību
vai apmācību, vai pārkvalificējas. Parlaments uzsvēra,
ka Jaunatnes garantijas shēmai jābūt juridiski piemērojamai,
lai efektīvi uzlabotu to jauniešu situāciju, kuri nestrādā
un nav iesaistīti izglītībā vai apmācībā, un
lai pakāpeniski pārvarētu jauniešu bezdarba problēmu ES.
(16)     Eiropadome
2012. gada 29. jūnijā mudināja atjaunot centienus
palielināt jauniešu nodarbinātību, “lai dažos mēnešos
pēc skolas beigšanas jaunieši saņemtu kvalitatīvu
piedāvājumu saistībā ar nodarbinātību,
izglītības turpināšanu, mācekļa praksi vai
stažēšanos”. Turklāt tā secināja, ka šādus
pasākumus var atbalstīt Eiropas Sociālais fonds un ka
dalībvalstīm jāizmanto iespējas no šā fonda finansēt
ierobežota laika nodarbinātības subsīdijas.
(17)     Komisijas 2012. gada 20. novembra
paziņojums “Izglītības pārvērtēšana”[14] paredz ES ieguldījumu
šajā darbā no izglītības perspektīvas. Tajā
sīkāk aplūkoti galvenie jautājumi saistībā ar
izglītības un apmācības sistēmu reformu un efektivitāti
— iemaņu pielāgošana darba tirgus pašreizējām un
nākotnes vajadzībām, atklātas un elastīgas mācīšanās
stimulēšana un visu ieinteresēto personu savstarpējās
sadarbības centienu veicināšana, tostarp attiecībā uz finansējumu.
(18)     Komisija Gada izaugsmes
pētījumā 2013. gadam (GIP)[15]
uzsvēra, ka dalībvalstīm būtu jānodrošina jauniešiem
pāreja no skolas uz darba dzīvi, kā arī
jāizstrādā un jāīsteno Jaunatnes garantijas
shēmas, kuru ietvaros katrs jaunietis vecumā līdz 25 gadiem
saņemtu darba, tālākizglītības, mācekļa prakses
vai stažēšanās piedāvājumu četru mēnešu
laikā no brīža, kad beidz formālo izglītību vai
kļūst par bezdarbnieku. 
(19)     Jaunatnes garantiju būtu
jāīsteno ar atbalsta pasākumu shēmu un jāpielāgo
valstu, reģionu un vietējiem apstākļiem. Šo pasākumu
pamatā ir sešas prioritātes — ar partnerību saistītu pieeju
izveide, agrīna iejaukšanās un aktivizācija, atbalsta
pasākumi, kas veicina integrāciju darba tirgū, ES
struktūrfondu izmantošana, shēmas novērtēšana un pastāvīga
uzlabošana, kā arī shēmas ātra īstenošana.
Pasākumu mērķis ir novērst mācību priekšlaicīgu
pārtraukšanu, veicināt nodarbināmību un novērst
praktiskus nodarbinātības šķēršļus. Pasākumus var
atbalstīt no ES struktūrfondiem, un tos būtu pastāvīgi
jāuzrauga un jāuzlabo. 
(20)     Efektīva koordinācija
un partnerība visās politikas jomās (nodarbinātība,
izglītība, jaunatne, sociālās lietas utt.) ir būtiska
kvalitatīvas nodarbinātības iespēju, mācekļa prakses
vai stažēšanās iespēju veicināšanai.
(21)     Jaunatnes garantijas
shēmās jāņem vērā dalībvalstu atšķirības
un dažādās sākotnējās situācijas saistībā
ar jauniešu bezdarbu, iestāžu struktūru un dažādu darba tirgus
dalībnieku iespējām. Tajās jāievēro arī
atšķirīgā situācija saistībā ar līdzekļu
piešķiršanu no valsts budžeta un finansiālajiem ierobežojumiem[16]. Komisija GIP 2013. gadam
uzskata, ka ieguldījumi izglītībā ir jāpadara par
prioritāti un jāpalielina, vienlaikus nodrošinot šādu izdevumu
efektivitāti. Īpaša uzmanība jāvelta
tam, lai uzturētu vai pastiprinātu nodarbinātības dienestu
un aktīvas darba tirgus politikas tvērumu un efektivitāti,
piemēram, saistībā ar bezdarbnieku apmācības
programmām un Jaunatnes garantijas shēmām.
Šādu shēmu izveide būs nozīmīga
ilgtermiņā, taču ir vajadzīgs arī īstermiņa
risinājums, lai mazinātu ekonomikas krīzes spēcīgo
ietekmi uz darba tirgu,
IESAKA DALĪBVALSTĪM.
(1)                   
Nodrošināt, ka visi jaunieši vecumā
līdz 25 gadiem četru mēnešu laikā pēc
kļūšanas par bezdarbniekiem vai formālās
izglītības beigšanas saņem kvalitatīvu darba,
tālākizglītības, mācekļa prakses vai stažēšanās
piedāvājumu.
Veidojot Jaunatnes garantijas shēmu,
dalībvalstis ņem vērā visaptverošus jautājumus,
piemēram, to, ka jaunieši nav viendabīga grupa, kas saskaras ar
līdzīgu sociālo vidi, kā arī ievēro
savstarpējo saistību principus un vajadzību novērst neaktivitātes
ciklu risku.
Ņemot vērā valsts, reģionālos
un vietējos apstākļus un uzrunāto jauniešu dzimumu un
dažādību, Jaunatnes garantijas shēmas ir balstītas uz
turpmāk izklāstītajām pamatnostādnēm.
Ar partnerību saistītu pieeju
veidošana
(2)                   
Noteikt valsts iestādi, kas ir atbildīga
par Jaunatnes garantijas shēmas izveidi un pārvaldību un par
partnerību koordinēšanu visos līmeņos un nozarēs.
(3)                   
Nodrošināt, ka jauniešiem ir visa
informācija par pieejamajiem pakalpojumiem un atbalstu, nostiprinot
sadarbību starp nodarbinātības dienestiem, profesionālās
orientācijas pakalpojumu sniedzējiem, izglītības un
apmācības iestādēm un jauniešu atbalsta dienestiem un
pilnībā izmantojot visus attiecīgos informācijas
kanālus.
(4)                   
Nostiprināt partnerību starp darba
devējiem un attiecīgiem darba tirgus dalībniekiem
(nodarbinātības dienestiem, dažāda līmeņa
pārvaldes iestādēm, arodbiedrībām un jauniešu
dienestiem), lai veicinātu nodarbinātības, mācekļa
prakses un stažēšanās iespējas jauniešiem.
(5)                   
Izveidot partnerību starp valsts un
privātiem nodarbinātības dienestiem, profesionālās orientācijas
dienestiem un citiem specializētiem jauniešu dienestiem (NVO, jauniešu
centriem un apvienībām), kas palīdz atvieglot pāreju no
bezdarba, neaktivitātes vai izglītības uz darba dzīvi.
(6)                   
Nodrošināt sociālo partneru aktīvu
iesaistīšanos visos līmeņos, veidojot un īstenojot jauniešiem
paredzētu politiku; veicināt to iniciatīvu sinerģiju, lai
veidotu mācekļu prakses un stažēšanās shēmas.
(7)                   
Nodrošināt jauniešu pārstāvju un/vai
jauniešu organizāciju iesaistīšanu Jaunatnes garantijas shēmas
veidošanā un īstenošanā, lai pielāgotu pakalpojumus to
saņēmēju vajadzībām un liktu tiem darboties kā
informācijas izplatītājiem izpratnes veicināšanas pasākumos.
Agrīna iejaukšanās un aktivizācija
(8)                   
Lai panāktu jauniešu reģistrēšanos
nodarbinātības dienestos, izveidot tādas efektīvas jauniešu
informēšanas stratēģijas, kas pievēršas
neaizsargātām personām, kuras sastopas ar daudziem
šķēršļiem (piemēram, sociālo atstumtību,
nabadzību vai diskrimināciju), un jauniešiem, kuri nav
nodarbināti, neizglītojas un nav iesaistīti apmācībā
(NEET), un kas ņem vērā viņu atšķirīgo
izcelsmi (ko jo īpaši nosaka nabadzība, invaliditāte, zems
izglītības līmenis vai izcelšanās no etniskas
minoritātes vai migrantiem).
(9)                   
Lai labāk atbalstītu jauniešus un
risinātu potenciālo informētības trūkumu par esošajiem
piedāvājumiem, apsvērt “kontaktpunktu” izveidi, t. i.,
tādas organizācijas izveidi, kas nodrošinātu koordināciju starp
visām iesaistītajām iestādēm un organizācijām,
jo īpaši ar valsts iestādi, kas atbildīga par Jaunatnes garantijas
shēmas pārvaldību, tādējādi nodrošinot
iespēju dalīties ar informāciju par jauniešiem, kuri
pārtrauc mācības, jo īpaši par tiem jauniešiem, kuriem
draud risks neiegūt darbu vai tālākizglītību.
(10)               
Radīt iespēju nodarbinātības
dienestiem kopā ar citiem partneriem, kas atbalsta jauniešus, agrīnā
stadijā nodrošināt personalizētus padomus un individuālu rīcības
plānošanu, tostarp īpaši pielāgotas individuālā
atbalsta shēmas, kas balstītas uz savstarpējo pienākumu
principu.
Atbalsta pasākumi integrācijai
darba tirgū
Prasmju pilnveidošana
(11)               
Piedāvāt personām, kas
priekšlaicīgi pārtraukuši mācības, un jauniešiem ar
vājām prasmēm veidus, kā atsākt izglītību un
apmācību vai otrās iespējas izglītības
programmas, kuras nodrošina viņu konkrētajām
vajadzībām atbilstošu mācību vidi un ļauj saņemt kvalifikāciju,
ko viņi nav ieguvuši līdz šim.
(12)               
Nodrošināt, ka katrs pasākums, kas veikts
saistībā ar Jaunatnes garantijas shēmu un kuras mērķis
ir prasmju un iemaņu uzlabošana, palīdz mazināt pastāvošās
neatbilsmes un reaģēt uz pieprasījumu pēc darbaspēka, jo
īpaši saistībā ar zaļās ekonomikas, IKT un
veselības aprūpes nozari.
(13)               
Nodrošināt, ka centieni uzlabot prasmes un iemaņas
ietver IKT vai digitālās prasmes. Popularizēt profesionālo
zināšanu un iemaņu statusu, nodrošinot, ka IKT mācību
programmas un sertifikācija atbilst standartiem un ir starptautiski
salīdzināmas.
(14)               
Mudināt skolas (pamatskolas un vidusskolas), tostarp
profesionālās apmācības centrus, un
nodarbinātības dienestus popularizēt un nodrošināt
jauniešiem pastāvīgas konsultācijas par uzņēmējdarbību
un pašnodarbinātību, tostarp, pasniedzot
uzņēmējdarbības kursus.
(15)               
Nodrošināt neformālās vai
informālās mācībās iegūtu prasmju, zināšanu
un iemaņu apstiprināšanu, atzīstot šādi iegūtas prasmes,
zināšanas un iemaņas, kā arī to spēju uzlabot darba
meklētāja izredzes darba tirgū.
Ar darba tirgu saistīti pasākumi
(16)               
Samazināt ar algām nesaistītas
darbaspēka izmaksas, lai uzlabotu jauniešu darbā pieņemšanas
izredzes.
(17)               
Atbilstoši piemērojamajiem valsts atbalsta
noteikumiem izmantot mērķtiecīgas un precīzi izveidotas
algu un nodarbināšanas subsīdijas, lai mudinātu
uzņēmējus radīt jauniešiem jaunas iespējas,
piemēram, mācekļu prakses, stažēšanās vai darbā
iekārtošanas iespējas, jo īpaši tām personām, kas ir visvairāk
attālinātas no darba tirgus.
(18)               
Veicināt darbaspēka mobilitāti un
informēt jauniešus par darba piedāvājumiem, stažēšanās
iespējām un mācekļu praksēm un pieejamo atbalstu
dažādos apgabalos, reģionos un valstīs, piemēram,
izmantojot pakalpojumus un shēmas (piemēram, EURES), kas iedrošina
cilvēkus pārvietoties un strādāt ES. Nodrošināt, ka jauniešiem,
kas atraduši darbu citā apgabalā vai dalībvalstī, ir pieejams
pietiekams atbalsts, lai pielāgoties jaunajai videi.
(19)               
Nodrošināt lielāku
uzņēmējdarbības uzsākšanas atbalsta pakalpojumu
pieejamību, tostarp veidojot ciešāku sadarbību starp
nodarbinātības dienestiem, uzņēmumu atbalsta un
(mikro)finansējuma nodrošinātājiem.
(20)               
Uzlabot pasākumus to jauniešu atbalstam, kuri
pārtrauc aktivizācijas programmas un kuriem vairs nav pieejas
pabalstiem.
ES struktūrfondu izmantošana
(21)               
Pilnībā un optimāli izmantot
kohēzijas politikas finansēšanas instrumentus turpmākajā 2014.–2020. gada
periodā, lai atbalstītu Jaunatnes garantijas shēmu izveidi.
Nodrošināt, ka minēto pasākumu plānošana un ieviešana tiek
atzīta par prioritāti un ka tās atbalstam tiek piešķirti
atbilstoši līdzekļi, tostarp iespēja saņemt Eiropas
Sociālā fonda finansējumu mērķtiecīgas darbā
pieņemšanas subsidēšanai. Maksimāli izmantot arī
finansējumu, kas vēl ir pieejams 2007.–2013. gada plānošanas
periodam.
(22)               
Saistībā ar gatavošanos 2014.–2020. gada
periodam partnerības līgumā pievērst vajadzīgo
uzmanību konkrētajiem mērķiem, kas saistīti ar
Jaunatnes garantijas shēmu ieviešanu, un darbības programmās
aprakstīt pasākumus, kuriem piešķirams atbalsts
saskaņā ar Eiropas Sociālā fonda attiecīgajām ieguldījumu
prioritātēm, it īpaši attiecībā uz jauniešu, kuri nav
nodarbināti, neizglītojas un nav iesaistīti
apmācībā (NEET), ilgtspējīgu integrāciju
darba tirgū, kā arī jaunu uzņēmēju, sociālu
uzņēmumu un to attiecīgā ieguldījuma atbalstu.
Shēmu novērtēšana un
pastāvīga uzlabošana
(23)               
Uzraudzīt un novērtēt visus
Jaunatnes garantijas pasākumus un programmas, lai varētu izveidot uz
faktiem balstītu politiku un iejaukšanās pasākumus, kas pamatojas
uz informāciju par to kas, kur un kā tiešām iedarbojas, un tādējādi
nodrošināt lietderīgu līdzekļu izlietojumu un pozitīvu
ieguldījumu atdevi. Uzturēt aktuālu pārskatu par to, cik
līdzekļu piešķirts Jaunatnes garantijas izveidei un
īstenošanai, jo īpaši saistībā ar kohēzijas politikas
darbības programmām.
(24)               
Lai uzlabotu turpmāku Jaunatnes garantijas
shēmu veidošanu un īstenošanu, popularizēt valsts,
reģionāla un vietēja līmeņa savstarpējas
mācīšanās pasākumus visu to personu starpā, kuras
iesaistītas jauniešu bezdarba apkarošanā. Pilnībā izmantot
to projektu rezultātus, kuri atbalstīti Jaunatnes garantijas
shēmu sagatavošanas darbību laikā.
(25)               
Lai novērstu jebkādus iekšējus un
ārējus šķēršļus saistībā ar politiku un šo
shēmu izstrādi, nostiprināt visu Jaunatnes garantiju
veidošanā, īstenošanā un izvērtēšanā
iesaistīto ieinteresēto personu (tostarp attiecīgo
nodarbinātības dienestu) kapacitāti.
Jaunatnes garantijas shēmu
īstenošana
(26)               
Īstenot Jaunatnes garantijas shēmas
pēc iespējas drīz un nodrošināt, ka tās tiek
pienācīgi integrētas turpmākās ES
līdzfinansētās programmās, vēlams, līdz ar 2014.–2020. gada
daudzgadu finanšu shēmas sākumu.
ŅEM VĒRĀ, KA KOMISIJA
RĪKOSIES ŠĀDI.
Finansējums
(27)               
Saskaņā ar attiecīgajām Eiropas
Sociālā fonda ieguldījumu prioritātēm 2014.–2020. gada
plānošanas periodam mudinās dalībvalstis maksimāli izmantot
Eiropas Sociālo fondu, lai atbalstītu Jaunatnes garantijas shēmu
izveidi un īstenošanu kā politikas instrumentu jaunatnes bezdarba un
sociālās atstumtības apkarošanai un novēršanai.
(28)               
Atbalstīs plānošanas darbu saistībā
ar ES vienotā stratēģiskā satvara fondiem (Eiropas
Sociālajam fondam, Eiropas Reģionālās attīstības
fondam, Kohēzijas fondam, Eiropas Lauksaimniecības fondam lauku
attīstībai, Eiropas Jūrlietu un zivsaimniecības fondam), tostarp
nodrošinot mācīšanos no līdzbiedriem, sakaru veidošanas pasākumus
un tehnisko palīdzību.
Laba prakse
(29)               
Pilnībā izmantos jauno Sociālo
pārmaiņu un sociālās inovācijas programmu, lai
apkopotu labas prakses piemērus saistībā ar Jaunatnes garantijas
shēmām valstu, reģionālajā un vietējā
līmenī.
(30)               
Izmantos Eiropas Nodarbinātības
stratēģijas Savstarpējās mācīšanās
programmu, lai mudinātu dalībvalstis dalīties pieredzē un
apmainīties ar labu praksi.
Uzraudzība
(31)               
Turpinās uzraudzīt Jaunatnes garantijas
shēmu veidošanu, īstenošanu un rezultātus un regulāri
ziņos par tiem Eiropas Valstu nodarbinātības dienestu tīkla
gada darba programmas ietvaros.
(32)               
Eiropas pusgada ietvaros uzraudzīs šā
ieteikuma īstenošanu un ar Nodarbinātības komitejas
starpniecību nodrošinās Jaunatnes garantijas shēmu
īstenošanas daudzpusēju uzraudzību, analizējot
ieviestās politikas ietekmi un vajadzības gadījumā sniedzot
dalībvalstīm pielāgotus ieteikumus.
Izpratnes veicināšana
(33)               
Atbalstīs izpratnes veicināšanas
pasākumus saistībā ar Jaunatnes garantijas izveidi visās
dalībvalstīs, izmantojot Eiropas Jauniešu portālu un īpaši
sasaistot šo izpratnes veicināšanu ar tā informatīvajām
kampaņām.
Briselē,
                                                                       Padomes
vārdā —
                                                                       priekšsēdētājs
[1]               Eurostat galvenie rādītāji par
darbaspēku, sezonāli izlīdzināti ceturkšņa dati;
jaunieši ir definēti kā personas vecumā līdz 25 gadiem,
bet pieaugušie — kā personas, kuras ir vecākas par 25 gadiem. 
[2]               COM(2012)750, 2012. gada 28. novembris.
[3]               Papildu informācija: http://ec.europa.eu/social/main.jsp?langId=en&catId=88&eventsId=641.
[4]               Papildu informācija par Jaunatnes garantiju
shēmu ieviešanas izmaksām un ieguvumiem atrodama pievienotajā
dienestu darba dokumentā.
[5]               Eurofound (2012) NEETs – Young people not in
employment, education or training: Characteristics, costs and policy responses
in Europe, Eiropas Savienības Publikāciju birojs, Luksemburga.
[6]               Padomes Lēmums 2010/707/ES — OV L 308/46, 2010. gada
24. novembris.
[7]               Padomes Lēmums 2005/600/EK — OV L 205/21, 2005. gada
6. augusts.
[8]               Nodarbinātības politikas pamatnostādnes (2008.–2010. gadam) —
Padomes Lēmums 2008/618/EK — OV L 198/51, 2008. gada 26. jūlijs.
[9]               P7-TA(2010) 0262, 2010. gada 6. jūlijs.
[10]             OV C 191/01, 2011. gada 1. jūlijs.
[11]             COM(2012) 173, 2012. gada 18. aprīlis.
[12]             COM(2012) 582, 2012. gada 10. oktobris.
[13]             Eiropas Parlamenta rezolūcija par Jaunatnes
iespēju iniciatīvu (2012/2617(RSP)), 24. 5. 2012.
[14]             COM(2012) 699, 2012. gada 20. novembris.
[15]             COM(2012) 750, 2012. gada 28. novembris.
[16]             Jaunatnes garantijas izmaksas neietilpst nacionālo
kontu bruto pamatkapitāla veidošanas kategorijā.